CELEX: 32014D0255
Language: sk
Date: 2014-04-29 00:00:00
Title: 2014/255/EÚ: Vykonávacie rozhodnutie Komisie z  29. apríla 2014 , ktorým sa stanovuje pracovný program pre Colný kódex Únie

7.5.2014   
            
            
               SK
            
            
               Úradný vestník Európskej únie
            
            
               L 134/46
            
         VYKONÁVACIE ROZHODNUTIE KOMISIE
   z 29. apríla 2014,
   ktorým sa stanovuje pracovný program pre Colný kódex Únie
   
      (2014/255/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 281,
   keďže:
   
               (1)
            
            
               v článku 280 nariadenia (EÚ) č. 952/2013, ktorým sa ustanovuje Colný kódex Únie (ďalej len „kódex“), sa stanovuje, že Komisia vypracuje pracovný program týkajúci sa vývoja a zavedenia elektronických systémov. Pracovný program je dôležitý najmä pre stanovenie prechodných opatrení týkajúcich sa elektronických systémov a načasovanie v prípadoch, keď systémy ešte nebudú v prevádzke k dátumu uplatňovania kódexu, t. j. k 1. máju 2016.
            
         
               (2)
            
            
               V kódexe sa stanovuje, že každá výmena informácií medzi colnými orgánmi a medzi hospodárskymi subjektmi a colnými orgánmi a uchovávanie takýchto informácií sa má uskutočniť technikami elektronického spracovávania údajov a že takéto informačné a komunikačné systémy majú vo všetkých členských štátoch ponúkať rovnaké možnosti. V pracovnom programe by sa teda mal stanoviť rozsiahly plán pre realizáciu elektronických systémov s cieľom zaistiť riadne uplatňovanie kódexu.
            
         
               (3)
            
            
               V súlade s tým by mal pracovný program obsahovať zoznam elektronických systémov, ktoré by mali členské štáty a Komisia v úzkej spolupráci vyvinúť, aby bolo možné kódex uplatňovať v praxi. Daný zoznam vychádza z existujúceho dokumentu o plánovaní, ktorý sa týka všetkých IT projektov v colnej oblasti, nazvaného viacročný strategický plán (multi-annual strategic plan, ďalej len „MASP“), a vypracovaného v súlade s rozhodnutím Európskeho parlamentu a Rady č. 70/2008/ES (2), a najmä jeho článkom 4 a článkom 8 ods. 2. Elektronické systémy uvedené v pracovnom programe by mali podliehať rovnakému prístupu k riadeniu projektov a mali by byť pripravené a vyvinuté tak, ako sa stanovuje v MASP.
            
         
               (4)
            
            
               V pracovnom programe by sa mali vymedziť a opísať elektronické systémy, ako aj súvisiaci právny základ, hlavné míľniky a predpokladané dátumy uvedenia do prevádzky. Tieto dátumy by sa mali ďalej označovať ako „cieľové dátumy zavedenia“. Dátum zavedenia elektronických systémov by mal predstavovať cieľový dátum ukončenia prechodného obdobia.
            
         
               (5)
            
            
               Elektronické systémy, na ktoré sa odkazuje v pracovnom programe, by sa mali vyberať s ohľadom na ich očakávaný vplyv z hľadiska priorít vymedzených v kódexe. Jednou z hlavných priorít v tomto smere je schopnosť ponúknuť hospodárskym subjektom širokú škálu elektronických colných služieb na celom colnom území Únie. Okrem toho, cieľom elektronických systémov by malo byť zlepšenie efektívnosti, účinnosti a zosúladenie colných postupov v celej Únii. Poradie a harmonogram zavádzania systémov zahrnutých v pracovnom programe by mali vychádzať z praktických aspektov a z aspektov riadenia projektov, ako je napríklad zväčšovanie úsilia a zdrojov, vzájomná previazanosť projektov, osobitné požiadavky jednotlivých systémov a pokročilosť projektu. Cieľom pracovného programu ako takého je riadne a postupne plánovať a riadiť vývoj elektronických systémov.
            
         
               (6)
            
            
               Vzhľadom na to, že elektronické systémy uvedené v článku 16 ods. 1 kódexu majú vyvíjať, zavádzať a udržiavať členské štáty v spolupráci s Komisiou, Komisia a členské štáty by mali spolupracovať s cieľom zaistiť, aby sa príprava a realizácia elektronických systémov riadili v súlade s pracovným programom a aby sa prijali vhodné opatrenia pre včasné a koordinované plánovanie, navrhovanie, vývoj a zavádzanie daných systémov.
            
         
               (7)
            
            
               S cieľom zaistiť zosúladenie pracovného programu a MASP by sa mal pracovný program aktualizovať v rovnakom čase ako MASP.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Výboru pre colný kódex,
            
         PRIJALA TOTO ROZHODNUTIE:
   Článok 1
   Predmet úpravy
   Týmto rozhodnutím sa stanovuje pracovný program podľa článku 280 ods. 1 nariadenia (EÚ) č. 952/2013, ktorým sa ustanovuje Colný kódex Únie („kódex“).
   Pracovný program je pripojený k tomuto rozhodnutiu.
   Článok 2
   Vykonávanie
   1.   Komisia a členské štáty prijmú opatrenia potrebné pre spoluprácu a vykonávanie pracovného programu.
   2.   Projekty uvedené v pracovnom programe a príprava a realizácia súvisiacich elektronických systémov sa budú riadiť podľa pracovného programu.
   3.   Komisia sa zaväzuje, že sa bude snažiť dosiahnuť s členskými štátmi spoločné pochopenie a dohodu o rozsahu pôsobnosti projektu, koncepcii, požiadavkách a štruktúre elektronických systémov s cieľom iniciovať projekty v rámci pracovného programu. V prípade potreby sa Komisia takisto radí s hospodárskymi subjektmi a zohľadňuje ich názory.
   Článok 3
   Aktualizácie
   1.   Pracovný program sa pravidelne aktualizuje s cieľom zaistiť, že bude zodpovedať najnovšiemu vývoju vo vykonávaní kódexu a zohľadniť skutočný pokrok dosiahnutý pri príprave a vývoji elektronických systémov, najmä pokiaľ ide o dostupnosť spoločne dohodnutých špecifikácií a uvádzanie elektronických systémov do prevádzky.
   2.   S cieľom zaistiť súlad medzi pracovným programom a viacročným strategickým plánom (MASP) sa pracovný program aktualizuje aspoň jedenkrát ročne.
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 29. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 269, 10.10.2013, s. 1.
   
      (2)  Rozhodnutie Európskeho parlamentu a Rady č. 70/2008/ES z 15. januára 2008 o colnom a obchodnom prostredí bez dokladov v papierovej forme (Ú. v. EÚ L 23, 26.1.2008, s. 21).
   
      PRÍLOHA
      PRACOVNÝ PROGRAM PRE COLNÝ KÓDEX ÚNIE
      I.   Úvod k pracovnému programu
      
      Účelom pracovného programu je vytvoriť nástroj na podporu uplatňovania kódexu, pokiaľ ide o vývoj a zavedenie elektronických systémov.
      Pracovný program podporí vývoj elektronických systémov požadovaných v článku 6 ods. 1 a bude riadiť stanovenie prechodných období uvedených v článku 278 kódexu. Pracovný program sa týka potrebnej spolupráce medzi Komisiou a členskými štátmi pri vývoji a zavádzaní elektronických systémov v súlade s ustanoveniami článku 16 ods. 1 kódexu.
      Pracovný program sa chápe takto:
      
                  1.
               
               
                  Týka sa vývoja a zavedenia elektronických systémov uvedených v článku 16 ods. 1 kódexu.
               
            
                  2.
               
               
                  V návrhu sa zohľadňujú priority vymedzené v článku 280 ods. 2 kódexu.
               
            
                  3.
               
               
                  Uvádza sa v ňom zoznam elektronických systémov uvedených v článku 16 ods. 1, ktoré sú potrebné na uplatňovanie ustanovení kódexu a pre ktoré sa má navrhnúť prechodné obdobie, ktoré sa začne dňom, keď sa kódex začne uplatňovať, a skončí sa najneskôr 31. decembra 2020.
               
            
                  4.
               
               
                  Pri jednotlivých projektoch stanovuje:
                  
                              a)
                           
                           
                              podrobný opis projektu a súvisiaceho elektronického systému;
                           
                        
                              b)
                           
                           
                              právny základ pre elektronický systém (súvisiace právne ustanovenia kódexu);
                           
                        
                              c)
                           
                           
                              kľúčový míľnik, pokiaľ ide o cieľový termín technických špecifikácií, ktorý sa má chápať ako dátum dokončenia ustálených technických špecifikácií, ktoré budú aktualizované a k dispozícii členským štátom po preskúmaní;
                           
                        
                              d)
                           
                           
                              predpokladaný dátum uvedenia elektronického systému do prevádzky, ktorý sa označuje ako cieľový dátum začiatku zavádzania elektronického systému, ktorý sa zhoduje s dátumom ukončenia prechodného obdobia.
                           
                        
            Opis elektronických systémov v pracovnom programe sa zakladá na požiadavkách na tieto systémy, ktoré možno odvodiť z opisov v kódexe, stanovených v čase vypracovania pracovného programu.
      S cieľom vykonať pracovný program bude Komisia iniciovať v úzkej spolupráci s členskými štátmi konkrétne projekty, ktoré sa týkajú elektronických systémov, a to prostredníctvom analýzy obchodných činností. Vzhľadom na ďalšie zapracovanie do informačno-technickej časti projektov, Komisia vymedzí v úzkej spolupráci s členskými štátmi spoločné špecifikácie pre plánované elektronické systémy. Členské štáty a Komisia zabezpečia vývoj a zavedenie systémov vrátane ich testovania a prechodu činností v súlade so stanovenou štruktúrou systému a špecifikáciami. Komisia a členské štáty budú spolupracovať aj s inými zainteresovanými subjektmi, ako sú napr. hospodárske subjekty.
      Projekty sa budú zavádzať v rôznych etapách od rozpracovania po vytvorenie, testovanie a prechod ku konečnej prevádzke. Úloha Komisie a členských štátov bude v týchto rôznych fázach závisieť od povahy a štruktúry systémov a ich zložiek alebo služieb podrobne uvedených v projektových listoch viacročného strategického plánu („MASP“). Spoločné technické špecifikácie prípadne určí Komisia v úzkej spolupráci s členskými štátmi a budú podliehať preskúmaniu Komisie spolu s členskými štátmi, aby boli k dispozícii 24 mesiacov pred cieľovým dátumom začiatku zavádzania daného elektronického systému.
      Členské štáty a Komisia sa budú zúčastňovať na vývoji a zavádzaní systémov, vrátane činností na podporu realizácie ako sú napríklad odborná príprava a komunikačné činnosti. Tieto činnosti sa budú vykonávať s ohľadom na míľniky a dátumy uvedené v pracovnom programe. Hospodárske subjekty prijmú potrebné kroky, aby mohli tieto systémy, keď budú zavedené, využívať.
      II.   Pracovný program (pre Colný kódex Únie)
      
      
                  „Projekty CKÚ a súvisiace elektronické systémy“
                  Zoznam projektov týkajúcich sa vývoja a zavádzania elektronických systémov požadovaných na uplatňovanie kódexu
               
               
                  Právny základ
               
               
                  Hlavný míľnik
               
               
                  Cieľový dátum začiatku zavádzania elektronického systému (1)
                  
               
            
                  
                              1.
                           
                           
                              Systém registrovaných vývozcov (REX)
                              Projekt sa zameriava na sprístupnenie aktuálnych informácií o registrovaných vývozcoch so sídlom v krajinách všeobecného systému preferencií (VSP), ktorí vyvážajú tovar do EÚ. Systém bude zahŕňať aj údaje o obchodníkoch EÚ za účelom podpory vývozu do krajín VSP.
                           
                        
               
                  Článok 6 ods. 1, články 16 a 64 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 1. štvrťrok roku 2015
               
               
                  1.1.2017
               
            
                  
                              2.
                           
                           
                              CKÚ ZINZ/Surveillance 2+
                              Projekt sa zameriava na modernizáciu systémov ZINZ a Surveillance 2 s cieľom zaistiť
                              
                                          —
                                       
                                       
                                          zosúladenie systému ZINZ 3 s požiadavkami CKÚ
                                       
                                    
                                          —
                                       
                                       
                                          rozšírenie údajov systému Surveillance
                                       
                                    
                                          —
                                       
                                       
                                          monitorovanie povinného používania ZINZ,
                                       
                                    
                                          —
                                       
                                       
                                          monitorovanie a riadenie rozšíreného používania ZINZ.Projekt sa bude realizovať v dvoch fázach.
                                       
                                    Prvá fáza sa bude vzťahovať na hlavné časti s cieľom splniť požiadavku kontroly používania systému ZINZ prostredníctvom zmenšeného súboru údajov a požiadavku zosúladenia s postupom týkajúcim sa rozhodnutí colných orgánov.
                              V druhej fáze sa v plnom rozsahu zavedie monitorovanie prostredníctvom úplného súboru údajov a obchodníkom sa poskytne rozhranie harmonizované na úrovni EÚ, aby mohli predkladať žiadosti o ZINZ a dostať rozhodnutie o ZINZ elektronicky.
                           
                        
               
                  článok 6 ods. 1, články 16, 22, 23, 26, 27, 28, 33 a 34 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 2. štvrťrok roku 2015
                  (fáza 1)
                  = 3. štvrťrok roku 2016
                  (fáza 2)
               
               
                  1.3.2017
                  (fáza 1)
                  1.10.2018
                  (fáza 2)
               
            
                  
                              3.
                           
                           
                              Rozhodnutia colných orgánov podľa CKÚ
                              Projekt sa zameriava na harmonizáciu postupov týkajúcich sa žiadostí o colné rozhodnutia, prijímania rozhodnutí a riadenia rozhodovania prostredníctvom normalizácie a elektronickej správy údajov o žiadostiach a rozhodnutiach/povoleniach v celej Európskej únii. Tento systém uľahčí konzultácie v priebehu rozhodovania a riadenia procesu povoľovania.
                           
                        
               
                  článok 6 ods. 1, články 16, 22, 23, 26, 27 a 28 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2015
               
               
                  2.10.2017
               
            
                  
                              4.
                           
                           
                              Priamy prístup obchodníkov k európskym informačným systémom (jednotné riadenie používateľov a digitálny podpis)
                              Cieľom tohto projektu je poskytnúť fungujúce riešenia pre priamy prístup obchodníkov harmonizovaný na úrovni EÚ ako služby, ktorá sa má začleniť do elektronických colných systémov vymedzených v konkrétnych projektoch CKÚ, ako sú napr. ZINZ CKÚ/Surveillance 2+ a rozhodovanie colných orgánov podľa CKÚ. Projekt zahŕňa podporu pre správu identity, prístupu a používateľov v súlade s potrebnou bezpečnostnou politikou, prípadne doplnenú o podporu digitálnych podpisov.
                           
                        
               
                  článok 6 ods. 1 a článok 16 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 4. štvrťrok roku 2015
               
               
                  2.10.2017
               
            
                  
                              5.
                           
                           
                              Dôkaz o statuse Únie (PoUS) podľa CKÚ
                              Projekt sa zameriava na vytvorenie nového celoeurópskeho informačného systému na uchovávanie, riadenie a vyhľadávanie dokumentov týkajúcich sa dôkazu o statuse Únie. V projekte sa predpokladá nahradenie dokladu T2L v papierovej podobe elektronickými prostriedkami.
                           
                        
               
                  článok 6 ods. 1 a článok 153 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2015
               
               
                  2.10.2017
               
            
                  
                              6.
                           
                           
                              Aktualizácia systému Schválené hospodárske subjekty podľa CKÚ
                              Projekt sa zameriava na zlepšenie obchodných procesov týkajúcich sa žiadostí a povolení schválených hospodárskych subjektov so zohľadnením zmien právnych ustanovení CKÚ a harmonizáciu postupu pri rozhodovaní colných orgánov.
                           
                        
               
                  článok 6 ods. 1, články 16, 22, 23, 26, 27, 28, 38 a 39 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 1. štvrťrok roku 2016
               
               
                  1.3.2018
               
            
                  
                              7.
                           
                           
                              Surveillance 3 podľa CKÚ
                              Tento projekt sa zameriava na modernizáciu systému Surveillance 2+ s cieľom zabezpečiť jeho zosúladenie s požiadavkami CKÚ, napríklad so štandardnou výmenou informácií pomocou techník elektronického spracovávania údajov a stanovenie primeraných funkcií potrebných na spracovanie a analýzu celého súboru údajov o dohľade získaných od členských štátov.
                              Preto bude zahŕňať ďalšie možnosti získavania údajov a funkcie pre podávanie správ, ktoré majú byť dostupné Komisii a členským štátom.
                           
                        
               
                  článok 6 ods. 1, články 16 a 56 ods. 5 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2016
               
               
                  1.10.2018
               
            
                  
                              8.
                           
                           
                              Aktualizácia nového automatizovaného tranzitného systému (NCTS) podľa CKÚ
                              Cieľom tohto projektu je zosúladiť existujúci systém NCTS s novými požiadavkami CKÚ ako sú zosúladenie výmien informácií s požiadavkami podľa CKÚ a aktualizácia a vývoj rozhraní s ostatnými systémami.
                           
                        
               
                  článok 6 ods. 1, články 16 a 226 až 236 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2016
               
               
                  1.10.2018
               
            
                  
                              9.
                           
                           
                              Automatizovaný systém vývozu (AES) podľa CKÚ
                              Cieľom projektu je ďalej rozvíjať existujúci systém kontroly vývozu, s cieľom zaviesť plne automatizovaný systém vývozu, ktorý by spĺňal obchodné požiadavky na procesy a údaje, ktoré vyplývajú z CKÚ, kam patrí okrem iného pokrytie zjednodušených postupov, rozdelené vývozné zásielky a centralizované colné konanie pre vývoz. Zároveň sa počíta s vývojom harmonizovaných rozhraní s kontrolným systémom pohybu tovaru podliehajúceho spotrebnej dani (EMCS) a NCTS. AES ako taký umožní úplnú automatizáciu vývozných postupov a výstupných formalít.
                           
                        
               
                  článok 6 ods. 1, články 16, 179 a 263 až 276 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2016
               
               
                  1.3.2019
               
            
                  
                              10.
                           
                           
                              Informačné listy (INF) pre osobitné colné režimy podľa CKÚ
                              Cieľom tohto projektu je vyvinúť nový centralizovaný systém na podporu a zefektívnenie postupov správy údajov týkajúcich sa INF a elektronického spracovávania údajov týkajúcich sa INF v oblasti osobitných colných režimov.
                           
                        
               
                  článok 6 ods. 1, články 16, 215, 237 – 242 a 250 – 262 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2017
               
               
                  1.10.2019
               
            
                  
                              11.
                           
                           
                              Osobitné colné režimy podľa CKÚ
                              Tento projekt sa zameriava na urýchlenie, zjednodušenie a harmonizáciu osobitných colných režimov v celej Únii prostredníctvom poskytovania spoločných modelov obchodných postupov. Tento projekt bude zameraný na realizáciu všetkých zmien podľa CKÚ vyžadovaných pre colné uskladňovanie, konečné použitie, dočasné použitie, aktívny a pasívny zušľachťovací styk. Pokiaľ ide o elektronické riešenia pre spracovávanie údajov o osobitných colných režimoch, tieto sa budú tvoriť predovšetkým na vnútroštátnej úrovni.
                           
                        
               
                  článok 6 ods. 1, články 16, 215, 237 – 242 a 250 – 262 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 1. štvrťrok roku 2017
               
               
                  1.10.2019
               
            
                  
                              12.
                           
                           
                              Oznámenie o príchode, oznámenie o predložení tovaru a dočasné uskladnenie podľa CKÚ
                              Cieľom tohto projektu je vymedziť postupy týkajúce sa oznámenia o príchode dopravného prostriedku, oznámenia o predložení tovaru a prehlásenia na účely dočasného uskladnenia a podporiť harmonizáciu v členských štátoch, pokiaľ ide o výmenu údajov medzi obchodníkmi a colnými orgánmi a prípadne tiež medzi colnými správami. Ak sa procesy týkajú len jedného členského štátu, proces vykonávania je len vnútroštátnou záležitosťou.
                           
                        
               
                  článok 6 ods. 1, články 16 a 133 až 152 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 3. štvrťrok roku 2017
               
               
                  2.3.2020
               
            
                  
                              13.
                           
                           
                              Centralizované colné konanie pre dovoz (CCI) podľa CKÚ
                              Cieľom tohto projektu je umožniť prepustenie tovaru do colného režimu s použitím centralizovaného colného konania a umožniť tak hospodárskym subjektom sústrediť svoju obchodnú činnosť z hľadiska colného konania. Spracovanie colných vyhlásení a fyzické prepustenie tovaru by sa mali koordinovať medzi príslušnými colnými úradmi.
                           
                        
               
                  článok 6 ods. 1, články 16 a 179 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 1. štvrťrok roku 2017
               
               
                  1.10.2020
               
            
                  
                              14.
                           
                           
                              Riadenie záruk (GUM) podľa CKÚ
                              Cieľom tohto projektu je zabezpečiť efektívne a účinné riadenie platných celkových záruk, ktoré možno použiť vo viac ako v jednom členskom štáte a monitorovanie referenčnej sumy pri každom colnom vyhlásení, doplnkovom colnom vyhlásení alebo príslušných informácií o údajoch potrebných na zúčtovanie existujúcich colných dlhov pre všetky colné postupy, ako sa stanovuje v Colnom kódexe Únie, okrem tranzitu, ktorý sa rieši v rámci projektu NCTS.
                           
                        
               
                  článok 6 ods. 1, články 16 a 89 až 100 nariadenia (EÚ) č. 952/2013, ktorým sa ustanovuje Colný kódex Únie
               
               
                  Cieľový dátum technických špecifikácií
                  = 1. štvrťrok roku 2018
               
               
                  2.3.2020
               
            
                  
                              15.
                           
                           
                              Bezpečnosť a ochrana a riadenie rizík podľa CKÚ
                              Cieľom tohto projektu je posilniť bezpečnosť a zabezpečenie dodávateľského reťazca v určených oblastiach a vo všetkých druhoch dopravy, najmä v leteckej nákladnej doprave, prostredníctvom zlepšenia kvality údajov, zadávania údajov a dostupnosti a zdieľania údajov. Vylepší sa aj rámec pre celkovú analýzu rizík a to optimalizáciou údajov o náklade, ktoré sú k dispozícii colným orgánom, a výmenou informácií súvisiacich s rizikom. To povedie k zmenám systémov ako napríklad systému kontroly pri dovoze a systému Spoločenstva na riadenie rizika s možným rozšírením na nové moduly.
                           
                        
               
                  článok 6 ods. 1, články 16, 46 a 127 až 132 nariadenia (EÚ) č. 952/2013, ktorým sa ustanovuje Colný kódex Únie
               
               
                  Vymedzí sa v ďalšej verzii pracovného programu.
               
               
                  Vymedzí sa v ďalšej verzii pracovného programu, ktorý bude vychádzať z harmonogramu (2)
                  
               
            
                  
                              16.
                           
                           
                              Zatriedenie tovaru (CLASS) podľa CKÚ
                              Tento projekt sa zameriava na vývoj informačného systému pre nomenklatúrne zatriedenie tovaru s modulom pre konzultácie, ktorý by predstavoval jednotnú platformu, kde budú dostupné a ľahko prístupné všetky informácie o zatriedení tovaru (bez ohľadu na ich povahu). To umožní hospodárskym subjektom, predovšetkým MSP, a colným orgánom ČŠ ľahšie vyhľadávať príslušné informácie o zatriedení tovaru.
                           
                        
               
                  článok 6 ods. 1, články 16 ods. 1 a 57 nariadenia (EÚ) č. 952/2013, ktorým sa ustanovuje Colný kódex Únie
               
               
                  Vymedzí sa v ďalšej verzii pracovného programu.
               
               
                  Vymedzí sa v ďalšej verzii pracovného programu.
               
            
         Tabuľka
      
      
         Grafický prehľad
      
      
         (1)  Tento cieľový dátum začiatku zavádzania elektronických systémov sa zhoduje s dátumom ukončenia prechodného obdobia.
      
         (2)  Harmonogramom projektov týkajúcich sa vývoja v oblasti riadenia rizík sa bude zaoberať aktualizovaná verzia pracovného programu v súlade s prebiehajúcou prácou Komisie na stratégii a akčnom pláne v nadväznosti na závery Rady o posilňovaní bezpečnosti dodávateľského reťazca a riadenia rizík v oblasti ciel (8761/3/13, REV 3, 18. jún 2013).